b'\n_START_ARTICLE_\n\xc3\x9clo M\xc3\xa4lgand\n_START_PARAGRAPH_\n\xc3\x9clo M\xc3\xa4lgand (s\xc3\xbcndinud 14. septembril 1963 Tartus) on eesti muusik, arran\xc5\xbeeerija, helilooja ja pedagoog.\n_START_SECTION_\nTegevus muusikuna\n_START_PARAGRAPH_\n\xc3\x9clo M\xc3\xa4lgand on t\xc3\xb6\xc3\xb6tanud 1985\xe2\x80\x931988 metsasarver\xc3\xbchma kontsertmeistrina kutselises puhkpilliorkestris Tallinn, 1988\xe2\x80\x931990 Eesti Riikliku Filharmoonia kutselise artistina, alates 2003 Politsei- ja Piirivalveorkestris ja selle bigb\xc3\xa4ndis r\xc3\xbctmisektsiooni kontsertmeistrina. Olnud ansamblite Modern Fox ja New Murphy Band asutajaliige, arran\xc5\xbeeerija ning klaverim\xc3\xa4ngija. 1998\xe2\x80\x932002 Estonian Dream Big Bandi klahvpillim\xc3\xa4ngija, kuid teinud kollektiiviga koost\xc3\xb6\xc3\xb6d ka m\xc3\xb5nes hilisemas projektis. Alates aastast 2002 klahvpillim\xc3\xa4ngija ja arran\xc5\xbeeerija ansamblites Dave Benton Latin-Caribbean Show & Dance Band ning Dave Benton Perfect Band. Teinud nii klahvpillim\xc3\xa4ngija kui arran\xc5\xbeeerijana koost\xc3\xb6\xc3\xb6d suurema osa Eesti tippvokalistide ja -instrumentalistidega. Osalenud ligi 100 heliplaadi salvestusel.\n_START_SECTION_\nTegevus heliloojana\n_START_PARAGRAPH_\nSaanud 1986. ja 1988. aastal esikoha Uno Naissoo nimelisel noorte heliloomingu konkursil. Neist teisel korral bigb\xc3\xa4ndikompositsiooni "Aine kolm olekut" eest. Kirjutanud soolotuubale ja vaskpillisekstetile teose "Vapper vaskhiiglane", mille esiettekanne toimus Peterburi Konservatooriumi suures saalis 1988. aastal, solistiks Eesti tuubavirtuoos Urmas K\xc3\xb5iv. 1995. aastal valmis Viljandi linnavalitsuse tellimusel rapsoodia "Viljantrio" \xc3\xbchele klaverile ja kolmele esitajale. Teos oli p\xc3\xbchendatud Viljandi Muusikakooli 50. aastap\xc3\xa4evale ning kujutas endast nelja tuntud Viljandi- ja Mulgimaa-teemalise poplaulu t\xc3\xb6\xc3\xb6tlust klassikaliste arendusv\xc3\xb5tetega. \xc3\x9clo M\xc3\xa4lgand on kirjutanud Urmas K\xc3\xb5ivule ja ansamblile Modern Fox tuuba soolopala "Karupoja ragtime".\n_START_SECTION_\nTegevus arran\xc5\xbeeerijana\n_START_PARAGRAPH_\nEsimese orkestriseade kirjutas 11-aastaselt Rakvere Metsamajandi puhkpilliorkestrile. Ansamblites Modern Fox ja New Murphy Band oli \xc3\x9clo M\xc3\xa4lgand peamine arran\xc5\xbeeerija. Seade Raimond Valgre laulule "Helmi" on j\xc3\xb5udnud erinevates keeltes esitatuna v\xc3\xa4hemalt k\xc3\xbcmnele helikandjale. Veel Valgre lauluvaramu stiliseeritud seadeid ansamblile Modern Fox: "See, keda armastasin, kuulub teisele" (esitaja Liisi Koikson), "Sving mind ikka lohutab" (esitaja Mart Sander), "Mul meeles veel" (esitajad Erich Krieger ja Airi Allvee), "Suudle mind" (esitajad Mart Sander ja Airi Allvee). \xc3\x9clo M\xc3\xa4lgand on kirjutanud rea orkestri- ja bigb\xc3\xa4ndiseadeid Politseiorkestrile ning Politsei- ja Piirivalveorkestrile. 2002. aastal ilmus Politseiorkestri Big Bandil koost\xc3\xb6\xc3\xb6s solistide trioga Hedvig Hanson, Kaire Vilgats ja Tanel Padar \xc3\x9clo M\xc3\xa4lgandi arran\xc5\xbeeeritud ning produtseeritud plaat "Disco Grande", milles \xc3\xbche tervikliku popurriina k\xc3\xb5lasid paljude bigb\xc3\xa4ndiliku olemusega pophittide t\xc3\xb6\xc3\xb6tlused. \xc3\x9clo M\xc3\xa4lgandi seadeid leiab ka teistelt Eesti Politsei- ja Piirivalveorkestri plaatidelt. Sealhulgas 2006. aastal ilmunud Arne Oidi laulude uusversioonide kogumikult "Kaks kuukiirt" ning 2008. aastal salvestatud T\xc3\xb5nis M\xc3\xa4gi juubeliplaadilt "Kiik & kirik". 2013. aastal osales \xc3\x9clo M\xc3\xa4lgand nii arran\xc5\xbeeerija kui ka klahvpillim\xc3\xa4ngijana Estonian Dream Big Bandi, vokaalansambli Estonian Voices ja Tatevik Hovanesjani kontserditurneel "Valgrest Voorandini". \xc3\x9clo M\xc3\xa4lgand on kirjutanud orkestri- v\xc3\xb5i bigb\xc3\xa4ndiseadeid veel j\xc3\xa4rgmistele artistidele: Airi Allvee, Mart Sander, Liisi Koikson, Ivo Linna, Riho Sibul & Ultima Thule, Karl Madis, Tanja Mihhailova, Andrus Albrecht alias Bonzo, K\xc3\xb5rsikud, vokaalansambel S\xc3\xb6\xc3\xb6r\xc3\xb6m\xc3\xb6\xc3\xb6, Birgit Varjun, Ott Lepland, Mare V\xc3\xa4ljataga, Dave Benton, Lenna Kuurmaa, James Werts, Denise Fontoura, Maarja-Liis Ilus, Koit Toome, Reet Linna jpt.\n_START_SECTION_\nTegevus pedagoogina\n_START_PARAGRAPH_\nT\xc3\xb6\xc3\xb6tanud alates aastast 1991 Georg Otsa nimelises Tallinna Muusikakoolis r\xc3\xbctmimuusika ainete \xc3\xb5petaja ja r\xc3\xbctmimuusika lauluosakonna kontsertmeistrina. Tegutsenud periooditi pedagoogina ka Viljandi Kultuuriakadeemias ja Tallinna \xc3\x9clikoolis ning kontsertmeistrina Saue muusikakoolis.\n_START_SECTION_\nTegevus salongipianistina\n_START_PARAGRAPH_\n\xc3\x9clo M\xc3\xa4lgand on salongipianistina esinenud paljudel Eestit k\xc3\xbclastavate riigitegelaste ja teiste nimekate isikute pidulikel riiklikel ja eravastuv\xc3\xb5ttudel.\n_START_SECTION_\nRaudteehobi\n_START_PARAGRAPH_\nVedurijuhi pojapojana (isapoolses suguv\xc3\xb5sas oli teisigi raudteega tihedalt seotud inimesi) on \xc3\x9clo M\xc3\xa4lgand aastak\xc3\xbcmneid tegutsenud raudteehuvilise harrastusuurijana. 2003. aastal valmis p\xc3\xb5hjalikuma uurimist\xc3\xb6\xc3\xb6 tulemusena veebileht kunagisest kitsar\xc3\xb6\xc3\xb6pmelisest Viljandi\xe2\x80\x93M\xc3\xb5isak\xc3\xbcla raudteeliinist. Lisaks raudteeajaloole huvitub \xc3\x9clo M\xc3\xa4lgand eri maade raudteetehnoloogiatest ja liikluskorraldusest. Eriliseks huviobjektiks on kujunenud raudtee signalisatsioonis\xc3\xbcsteemid.'